title: 2005/838/KE, EURATOM: Deċiżjoni tal-Kunsill tal- 24 ta’ Novembru 2005 li taħtar membru Franċiż tal-Kumitat Ekonomiku u Soċjali

text:
               31.12.2008

               MT

               Il-Ġurnal Uffiċjali ta’ l-Unjoni Ewropea

               366

         DEĊIŻJONI TAL-KUNSILL
   tal-24 ta’ Novembru 2005
   li taħtar membru Franċiż tal-Kumitat Ekonomiku u Soċjali
   (2005/838/KE, Euratom)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 259 tiegħu,
   Wara li kkunsidra t-Trattat li jistabbilixxi l-Komunità Ewropea dwar l-Enerġija Atomika, u b’mod partikolari l-Artikolu 167 tiegħu,
   Wara li kkunsidra d-Deċiżjoni tal-Kunsill 2002/758/KE, Euratom tas-17 ta’ Settembru 2002 li taħtar il-membri tal-Kumitat Ekonomiku u Soċjali Ewropew għall-perijodu mill-21 ta’ Settembru 2002 sa l-20 ta’ Settembru 2006 (1),
   Wara li kkunsidra n-nomina ppreżentata mill-Gvern Franċiż,
   Wara li kkunsidra l-opinjoni tal-Kummissjoni,
   Billi:
   post ta’ membru fil-Kumitat Ekonomiku u Soċjali Ewropew sar vakanti wara r-riżenja tas-Sur Pierre SIMON,
   IDDEĊIEDA KIF ĠEJ:
   Artikolu 1
   Is-Sur Jean-François PONS huwa b’dan maħtur membru tal-Kumitat Ekonomiku u Soċjali Ewropew minflok is-Sur Pierre SIMON għall-bqija tal-mandat ta’ dan ta’ l-aħħar, jiġifieri sa l-20 ta’ Settembru 2006.
   Artikolu 2
   Din id-Deċiżjoni għandha tiġi ppubblikata f’Il-Ġurnal Uffiċjali ta’ l-Unjoni Ewropea.
   Għandu tieħu effett mill-jum ta’ l-adozzjoni tagħha.

      Magħmul fi Brussell, 24 ta’ Novembru 2005.

            Għall-Kunsill

            Il-President

         I. LEWIS

      (1)  ĠU L 253, 21.9.2002, p. 9.


title: Deċiżjoni tal-Kunsill 2012/686/PESK tas- 6 ta’ Novembru 2012 li temenda d-Deċiżjoni 2012/333/PESK li taġġorna l-lista ta’ persuni, gruppi u entitajiet soġġetti għall-Artikoli 2, 3 u 4 tal-Pożizzjoni Komuni 2001/931/PESK dwar l-applikazzjoni ta’ miżuri speċifiċi fil-ġlieda kontra t-terroriżmu

text:
               7.11.2012

               MT

               Il-Ġurnal Uffiċjali tal-Unjoni Ewropea

               L 307/80

         DEĊIŻJONI TAL-KUNSILL 2012/686/PESK
   tas-6 ta’ Novembru 2012
   li temenda d-Deċiżjoni 2012/333/PESK li taġġorna l-lista ta’ persuni, gruppi u entitajiet soġġetti għall-Artikoli 2, 3 u 4 tal-Pożizzjoni Komuni 2001/931/PESK dwar l-applikazzjoni ta’ miżuri speċifiċi fil-ġlieda kontra t-terroriżmu
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 29 tiegħu,
   Billi:

               (1)

               Fis-27 ta’ Diċembru 2001, il-Kunsill adotta l-Pożizzjoni Komuni 2001/931/PESK dwar l-applikazzjoni ta’ miżuri speċifiċi fil-ġlieda kontra t-terroriżmu (1).

               (2)

               Fil-25 ta’ Ġunju 2012, il-Kunsill adotta d-Deċiżjoni 2012/333/PESK (2).

               (3)

               Il-Kunsill iddetermina li m’għadx hemm raġunijiet biex persuna tinżamm fuq il-lista ta’ persuni, gruppi u entitajiet li għalihom japplikaw l-Artikoli 2, 3 u 4 tal-Pożizzjoni Komuni 2001/931/PESK.

               (4)

               Il-lista ta’ persuni, gruppi u entitajiet li għalihom japplikaw l-Artikoli 2, 3 u 4 tal-Pożizzjoni Komuni 2001/931/PESK għandha tkun aġġornata kif meħtieġ,

         ADOTTA DIN ID-DEĊIŻJONI:
   Artikolu 1
   Il-persuna elenkata fl-Anness għal din id-Deċiżjoni għandha titneħħa mil-lista ta’ persuni, gruppi u entitajiet imniżżlin fl-Anness għad-Deċiżjoni 2012/333/PESK.
   Artikolu 2
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussell, is-6 ta’ Novembru 2012.

            Għall-Kunsill

            Il-President

         A. D. MAVROYIANNIS

      (1)  ĠU L 344, 28.12.2001, p. 93.

      (2)  ĠU L 165, 26.6.2012, p. 72.

      ANNESS

         PERSUNA MSEMMIJA FL-ARTIKOLU 1

      WALTERS, Jason Theodore James


title: Deċiżjoni tal-Awtorità ta' Sorveljanza tal-EFTA Nru 081/17/COL tas-26 ta' April 2017 biex tingħalaq l-investigazzjoni formali f'allegat Għajnuna mill-Istat mogħtija permezz tal-kiri ta' art u proprjetà fiż-żona ta' Gufunes (l-Iżlanda) [2017/1911]

text:
               19.10.2017

               MT

               Il-Ġurnal Uffiċjali tal-Unjoni Ewropea

               L 269/53

         DEĊIŻJONI TAL-AWTORITÀ TA' SORVELJANZA TAL-EFTA
   Nru 081/17/COL
   tas-26 ta' April 2017
   biex tingħalaq l-investigazzjoni formali f'allegat Għajnuna mill-Istat mogħtija permezz tal-kiri ta' art u proprjetà fiż-żona ta' Gufunes (l-Iżlanda) [2017/1911]
   L-AWTORITÀ TA' SORVELJANZA TAL-EFTA (“l-Awtorità”),
   Wara li kkunsidrat:
   il-Ftehim dwar iż-Żona Ekonomika Ewropea (“il-Ftehim dwar iż-ŻEE”), b'mod partikolari l-Artikolu 61 u l-Protokoll 26,
   il-Ftehim bejn l-Istati tal-EFTA dwar l-Istabbiliment ta' Awtorità ta' Sorveljanza u ta' Qorti tal-Ġustizzja (“il-Ftehim dwar is-Sorveljanza u l-Qorti”), b'mod partikolari l-Artikolu 24,
   il-Protokoll 3 tal-Ftehim ta' Sorveljanza u l-Qorti (“Protokoll 3”), b'mod partikolari l-Artikolu 1 tal-Parti I u l-Artikoli 7(2) u 13 tal-Parti II, u
   wara li stiednet lill-partijiet interessati biex jippreżentaw il-kummenti tagħhom skont dawk id-dispożizzjonijiet, (1) u wara li kkunsidrat il-kummenti tagħhom,
   Billi:
   I.   IL-FATTI

   1.   PROĊEDURA

               (1)

               Permezz ta' email bid-data tat-2 ta' April 2014, Gámaþjónustan hf. (“min qed jilmenta”) ippreżentat ilment quddiem l-Awtorità dwar allegata għajnuna illegali mill-istat mogħtija mill-Belt ta' Reykjavík (“il-Belt”) permezz tal-kiri ta' proprjetà u art fiż-żona ta' Gufunes f'Reykjavík, l-Iżlanda, lil Íslenska Gámafélagið (“ÍG”), allegatament anqas mill-prezz tas-suq (2).

               (2)

               Wara eżami preliminari, fit-30 ta' Ġunju 2015, l-Awtorità adottat id-Deċiżjoni Nru 261/15/COL biex tinbeda investigazzjoni formali fl-allegata għajnuna. Permezz ta' ittra bid-data tal-1 ta' Ottubru 2015, (3) l-awtoritajiet Iżlandiżi wieġbu d-deċiżjoni tal-Awtorità.

               (3)

               Fl-24 ta' Settembru 2015, id-Deċiżjoni tal-Awtorità biex tinbeda l-proċedura ta' investigazzjoni formali ġiet ippubblikata f'Il-Ġurnal Uffiċjali tal-Unjoni Ewropea u fis-Suppliment taż-ŻEE tiegħu, u l-partijiet interessati ngħataw xahar biex jikkummentaw dwar il-fehmiet preliminari tal-Awtorità (4).

               (4)

               Wara li rċeviet estensjoni ta' ġimgħa, ÍG ippreżentat kummenti permezz ta' ittra bid-data tad-29 ta' Ottubru 2015 (5). L-Awtorità ma rċeviet l-ebda kumment ieħor. Wara li skada ż-żmien ta' xahar biex jiġu ppreżentati l-kummenti, l-Awtorità rċeviet informazzjoni dwar is-suq minn min qed jilmenta permezz ta' ittra bid-data tal-25 ta' Novembru 2015 (6). Permezz ta' ittra bid-data tas-26 ta' Novembru 2015, (7) l-Awtorità bagħtet il-kummenti u l-informazzjoni dwar is-suq lill-awtoritajiet Iżlandiżi li ngħataw l-opportunità li jirrispondu. L-awtoritajiet Iżlandiżi rrispondew b'ittra bid-data tal-5 ta' Jannar 2016 (8). Il-kwistjoni ġiet diskussa wkoll bejn rappreżentanti tal-awtoritajiet Iżlandiżi u l-Awtorità f'laqgħa f'Reykjavík fit-12 ta' Frar 2016.

               (5)

               Finalment, l-Awtorità rċeviet informazzjoni addizzjonali dwar l-iżviluppi fiż-żona ta' Gufunes minn min qed jilmenta permezz ta' bosta emails bid-data tal-21 ta' Mejju 2016, (9) tas-27 ta' Mejju 2016 (10) u l-15 ta' Diċembru 2016 (11).

         2.   DESKRIZZJONI TAL-MIŻURA

   2.1.   IŻ-ŻONA TA' GUFUNES

               (6)

               Iż-żona ta' Gufunes tinsab fid-distrett ta' Grafarvogur f'Reykjavík, l-Iżlanda. Sas-sena 2001, il-fabbrika tal-fertilizzant, Áburðarverksmiðjan, kienet qiegħda topera fiż-żona. Fl-2002, il-fond tal-ippjanar ta' Reykjavík (Skipulagssjóður Reykjavíkur, “SR”) xtara l-fabbrika u ż-żona tal-madwar mill-azzjonisti ta' Áburðarverksmiðjan (“il-ftehim ta' akkwist”). Skont l-awtoritajiet Iżlandiżi, f'dak iż-żmien il-pjan kien li jitneħħew il-bini u l-installazzjonijiet kollha miż-żona. Fl-2007, SR ġiet xolta u twaqqaf fond ġdid, Eignasjóður, biex jieħu f'idejh l-assi u l-kompiti ta' SR.

               (7)

               Skont il-Pjan Muniċipali ta' Tqassim f'Żoni 2001-2024 ta' Reykjavík, iż-żona ta' Gufunes hija maħsuba għal għanijiet residenzjali u mhux għal attivitajiet industrijali (12). Barra minn hekk, iż-żona hija maħsuba għall-bini tal-awtostrada Sundabraut, li tgħaqqad Laugarnes ma' Gufunes. Barra minn hekk, skont il-Pjan Muniċipali ta' Reykjavík għall-2010-2030, iż-żona industrijali ta' Gufunes sejra lura u fil-futur hija antiċipata żona urbana mħallta ta' unitajiet residenzjali u attivitajiet kummerċjali nodfa (13). L-ebda pjan ma jipprevedi li fil-futur l-attivitajiet industrijali se jkomplu jkunu fiż-żona.

         2.2.   FTEHIMIET KONKLUŻI BEJN IL-BELT TA' REYKJAVÍK U ÍSLENSKA GÁMAFÉLAGIÐ GĦALL-KIRI TA' ART U PROPRJETAJIET FIŻ-ŻONA TA' GUFUNES

               (8)

               Fi Frar 2002, meta SR xtrat l-art u l-proprjetajiet fiż-żona ta' Gufunes, iż-żona kienet okkupata minn għadd ta' kerrejja (primarjament minn kuntratturi u żviluppaturi). F'dak iż-żmien, ÍG kellha ftehim ta' kiri ma' Áburðarverksmiðjan, li ġie konkluż fid-29 ta' Ottubru 1999 (“il-Ftehim tal-1999”). Il-Ftehim tal-1999 stabbilixxa ħlas ta' kera fix-xahar ta' ISK 159 240, fuq il-bażi ta' prezz għal kull metru kwadru (14). ÍG użat l-art għan-negozju tagħha ta' ġestjoni tal-iskart. Skont il-ftehim ta' akkwist, SR ħadet f'idejha l-obbligi u d-drittijiet kollha minn Áburðarverksmiðjan dwar il-ftehimiet ta' kiri eżistenti, inkluż il-Ftehim tal-1999 ma' ÍG.

               (9)

               Skont il-Belt, iż-żona ta' Gufunes kienet b'mod kontinwu impenjattiva u diffiċli biex timmaniġġaha. Barra minn hekk, il-bini u l-installazzjonijiet kienu fi stat ħażin, xi kerrejja ma kinux qed iħallsu l-kera u kien hemm akkumulazzjoni ta' ruttam, bħal tifrik ta' karozzi. Għalhekk kien ċar għall-Belt li biex taqdi r-rwol tagħha bħala proprjetarju tal-art, kien se jkollha timpjega persunal biex jikkontrolla ż-żona bi nhar u bil-lejl.

               (10)

               Fid-dawl ta' din is-sitwazzjoni, ma kienx ikkunsidrat realistiku li ż-żona tingħata bħala offerta għal skopijiet ta' kiri. Għalhekk ġie deċiż li l-ftehimiet ta' kiri attwali ma jiġġeddux u minflok jiġi konkluż ftehim ma' parti waħda biss. Konsegwentament, SR iddeċidiet li tinnegozja t-termini dwar il-kiri, it-tindif u s-superviżjoni taż-żona ma' ÍG, li dak iż-żmien kienet l-akbar kerrejja unika, minbarra li kienet fil-ħin mal-pagamenti ta' kera tagħha (15). Li ġejja hija ħarsa ġenerali tal-ftehimiet konklużi bejn SR u ÍG:

                           (i)

                              22 ta' Frar 2005. SR u ÍG ikkonkludew ftehim ta' kiri fuq xi proprjetajiet fiż-żona, u b'hekk ġie sostitwit il-Ftehim tal-1999. Il-ħlas totali tal-kera fix-xahar ġie stabbilit għal ISK 960 000 għal total ta' 4 676 metru kwadru (inkluż lott ta' 500 metru kwadru (16).

                           (ii)

                              14 ta' Ottubru 2005. SR u ÍG ikkonkludew ftehim (“il-Ftehim Ġenerali tal-Kiri tal-2005”), li jissostitwixxi l-ftehim preċedenti mit-22 ta' Frar 2005, dwar il-kiri, it-tindif u s-superviżjoni tal-art fiż-żona ta' Gufunes. Skont il-ftehim, ÍG kellha l-obbligu li tagħmel ix-xogħol kollu ta' manutenzjoni u t-titjib fil-proprjetà. Il-Ftehim Ġenerali tal-Kiri tal-2005 kien validu sal-31 ta' Diċembru 2009. Il-Ftehim Ġenerali tal-Kiri tal-2005 ma stabbilixxiex kemm-il metru kwadru ta' proprjetà kriet ÍG. Madankollu, bħala anness mal-Ftehim Ġenerali tal-Kiri tal-2005, il-kopja stampata mill-ajru wriet liema partijiet taż-żona nkrew lil ÍG (17) L-awtoritajiet Iżlandiżi spjegaw li l-ftehim kopra żona ta' madwar 130 000 metru kwadru. Il-Ftehim Ġenerali tal-Kiri tal-2005 ma stabbilixxiex il-prezz imħallas għal kull metru kwadru jew il-valur tal-obbligazzjonijiet ta' ÍG. Il-ħlas totali ta' kera fix-xahar ġie stabbilit għal ISK 2 000 000, li jerġa' jkun ikkalkulat kull xahar skont l-indiċi tal-prezzijiet għall-konsumatur (18).

                           (iii)

                              29 ta' Diċembru 2006. Il-validità tal-Ftehim Ġenerali tal-Kiri tal-2005 ġiet estiża, permezz ta' emenda, sal-31 ta' Diċembru 2011. ÍG kienet obbligata wkoll li twaqqa' proprjetajiet speċifiċi u tneħħi t-tagħmir ta' fuq l-art. ÍG ġiet permessa li żżomm apparat u installazzjonijiet li jitneħħew minn fuq l-art bi spejjeż tagħha (19).

                           (iv)

                              21 ta' Diċembru 2007. Il-validità tal-Ftehim Ġenerali tal-Kiri tal-2005 ġiet estiża, permezz ta' emenda, sal-31 ta' Diċembru 2015. F'kull ħin, is-sid seta' jieħu f'idejh parti jew l-art mikrija kollha jekk meħtieġ minħabba tibdil fl-ippjanar għall-użu tal-art. ÍG impenjat ruħha wkoll biex tqabbad mill-ġdid il-pajpijiet għall-elettriku, l-ilma u t-tisħin li ma għadhomx jistgħu jintużaw. Barra minn hekk, ÍG irtirat talba għal dannu kontra l-Belt (20).

                           (v)

                              15 ta' Ġunju 2009. Il-validità tal-Ftehim Ġenerali tal-Kiri tal-2005 ġiet estiża, permezz ta' emenda, sal-31 ta' Diċembru 2018. ÍG intrabtet biex timmaniġġa l-manutenzjoni taż-żona u biex tagħmel imbankment, u ġiet estiża l-kera eżistenti ta' maħżen tad-dgħajsa li huwa proprjetà tal-club Reykjavík Yacht. ÍG impenjat ruħha wkoll biex tirtira talba kontra l-Belt dwar l-ispejjeż ta' manutenzjoni (21).

               (11)

               Skont il-Belt, għalkemm id-daqs tal-art mikrija minn ÍG huwa ta' 130 000 m2, 110 000m2 biss jistgħu jintużaw għall-għanijiet tagħhom. Id-daqs totali rreġistrat tal-bini huwa ta' 24 722 m2. Skont ir-Reġistru tal-Proprjetà tal-Iżlanda, il-valur tal-art preċedentement proprjetà ta' Áburðarverksmiðjan huwa ta' ISK 211 000 000. Il-valur tal-art li ÍG tikri ma ġiex ivvalutat, iżda l-valur tal-art kollha li preċedentement kienet proprjetà ta' Áburðarverksmiðjan huwa stmat mill-Belt li jlaħħaq madwar ISK 137 000 000. Il-valur totali rreġistrat tal-bini mikri minn ÍG huwa ta' ISK 850 323 512 (22).

               (12)

               Skont l-Artikolu 4(2) tal-Att Iżlandiku dwar id-Dħul Muniċipali Nru 4/1995, is-sid tal-proprjetà għandu jħallas it-taxxa tal-proprjetà ħlief fejn huma involuti farms mikrija, lottijiet mikrja jew użu kuntrattwali ieħor ta' art, u li f'dan il-każ it-taxxa għandha titħallas mir-resident jew mill-utent. L-art, il-bini u l-installazzjonijiet inkwistjoni huma fuq żona definita tal-port li tappartjeni lil Faxaflóahafnir sf. u hija mikrija lill-Belt. Għalhekk, il-Belt tħallas it-taxxa tal-proprjetà fuq l-art mikrija u l-proprjetajiet mikrija lil ÍG.

               (13)

               Għalkemm l-ebda ftehim ma jinkludi informazzjoni dwar il-valur tas-servizzi pprovduti minn ÍG, il-Belt ipprovdiet tabella li tistabbilixxi stima tal-ispejjeż ta' ÍG stipulati fil-Ftehim Ġenerali tal-Kiri tal-2005 u f'emendi sussegwenti (minn issa 'l quddiem imsejħa kollettivament bħala “ftehimiet tal-kiri”) miż-żmien meta l-Ftehim Ġenerali tal-Kiri tal-2005 ġie konkluż u sal-aħħar tal-perjodu ta' kiri fl-2018 (23). L-istima saret mill-analisti espertital-Belt. Barra minn hekk, l-informazzjoni pprovduta fiha l-ispiża kemm tal-proġetti ta' twaqqigħ lesti kif ukoll ta' dawk mhux lesti. Skont l-informazzjoni pprovduta, l-ispiża medja fix-xahar imġarrba minn ÍG hija ta' ISK 10 815 624, inkluż il-ħlas tal-kera. Għalhekk, il-kera fix-xahar hija madwar 25 % tal-ispiża totali fix-xahar ta' ÍG.

               (14)

               Meta l-ftehim tal-kiri bid-data tat-22 ta' Frar 2005 ġie konkluż, SR ma imponiet l-ebda obbligazzjoni fuq ÍG. L-obbligazzjonijiet ta' ÍG ġew introdotti mal-Ftehim Ġenerali tal-Kiri tal-2005 tal-14 ta' Ottubru 2005 u ddeterminati fid-dawl tat-twaqqigħ propost u spejjeż stmati ta' tindif, rimi u superviżjoni taż-żona. L-obbligazzjonijiet ta' tindif u rimi ġew ikkunsidrati estensivi fid-dawl tal-kundizzjoni taż-żona. Hawn taħt hawn evalwazzjoni tal-ispejjeż tal-ÍG f'konformità mal-obbligazzjonijiet tagħhom stipulati fil-Ftehim Ġenerali tal-Kiri tal-2005 (24):

                           Sena

                           2006

                           2007

                           2008

                           2009

                           2010

                           2011

                           2012

                           2013

                           2014

                           2015

                           2016

                           2017

                           2018

                              Ħlas tal-kera

                           32 370 315

                           32 370 315

                           32 370 315

                           32 370 315

                           32 370 315

                           32 370 315

                           32 370 315

                           32 370 315

                           32 370 315

                           32 370 315

                           32 370 315

                           32 370 315

                           32 370 315

                              Impjegat

                           11 520 000

                           11 520 000

                           11 520 000

                           11 520 000

                           11 520 000

                           11 520 000

                           11 520 000

                           11 520 000

                           11 520 000

                           11 520 000

                           11 520 000

                           11 520 000

                           11 520 000

                              Amministrazzjoni

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                              Manutenzjoni

                           4 000 000

                           4 000 000

                           4 000 000

                           4 000 000

                           4 000 000

                           4 000 000

                           4 000 000

                           4 000 000

                           4 000 000

                           4 000 000

                           4 000 000

                           4 000 000

                           4 000 000

                              Legali

                           1 500 000

                           1 000 000

                           500 000

                           500 000

                           500 000

                           500 000

                           500 000

                           500 000

                           500 000

                           500 000

                           500 000

                           500 000

                           500 000

                              Spejjeż tal-enerġija ta' oħrajn

                           5 000 000

                           5 000 000

                              Twaqqigħ mhux lest

                           21 538 462

                           21 538 462

                           21 538 462

                           21 538 462

                           21 538 462

                           21 538 462

                           21 538 462

                           21 538 462

                           21 538 462

                           21 538 462

                           21 538 462

                           21 538 462

                           21 538 462

                              Twaqqigħ lest

                           8 835 222

                           8 835 222

                           8 835 222

                           8 835 222

                           8 835 222

                           8 835 222

                           8 835 222

                           8 835 222

                           8 835 222

                           8 835 222

                           8 835 222

                           8 835 222

                           8 835 222

                              Tiswijiet

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                              Xatbiet/Ċnut

                           1 000 000

                           1 000 000

                           1 000 000

                           1 000 000

                           600

                           600

                           600

                           600

                           600

                           600

                           600

                           600

                           600

                              Tindif

                           7 000 000

                           7 000 000

                           7 000 000

                           7 000 000

                           3 000 000

                           2 000 000

                           2 000 000

                           2 000 000

                           2 000 000

                           2 000 000

                           2 000 000

                           2 000 000

                           2 000 000

                              Tibjid

                           2 000 000

                           2 000 000

                           2 000 000

                           2 000 000

                           2 000 000

                           2 000 000

                           2 000 000

                           2 000 000

                           2 000 000

                           2 000 000

                           2 000 000

                           2 000 000

                           2 000 000

                              Restawr

                           30 000 000

                           10 000 000

                           10 000 000

                           8 000 000

                           6 000 000

                           6 000 000

                           6 000 000

                           6 000 000

                           6 000 000

                           6 000 000

                           6 000 000

                           6 000 000

                           6 000 000

                              Wajers eċċ.

                           7 500 000

                           8 000 000

                           9 000 000

                           12 000 000

                           9 500 000

                           7 200 000

                           6 500 000

                           5 000 000

                           4 000 000

                           3 000 000

                           3 000 000

                           3 000 000

                           3 000 000

                              Drenaġġ

                           10 600 000

                           10 600 000

                           10 600 000

                           10 600 000

                              Breakwater

                           6 000 000

                           6 000 000

                              Rimi

                           500 000

                           500 000

                           500 000

                           7 200 000

                           6 500 000

                           2 000 000

                           500 000

                           500 000

                           500 000

                           500 000

                           500 000

                           500 000

                           500 000

                              Asfalt

                           8 000 000

                           8 000 000

                           8 000 000

                           8 000 000

                           6 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                              Ħamrija

                           10 000 000

                           10 000 000

                           10 000 000

                           10 000 000

                           5 000 000

                           4 000 000

                           4 000 000

                           4 000 000

                           4 000 000

                           4 000 000

                           4 000 000

                           4 000 000

                           4 000 000

                              Sistema ta' allarm kontra n-nirien

                           10 000 000

                           1 000 000

                           1 000 000

                           1 000 000

                           1 000 000

                           1 000 000

                           1 000 000

                           1 000 000

                           1 000 000

                           1 000 000

                           1 000 000

                           1 000 000

                           1 000 000

                              Obbligazzjonijiet totali

                           138 393 684

                           109 393 684

                           104 893 684

                           112 593 684

                           95 394 284

                           91 594 284

                           89 394 284

                           81 894 284

                           91 494 284

                           90 494 284

                           90 494 284

                           90 494 284

                           79 894 284

                              Total ta' ISK

                           170 763 999

                           141 763 999

                           137 263 999

                           144 963 999

                           127 764 599

                           123 964 599

                           121 764 599

                           114 264 599

                           123 864 599

                           122 864 599

                           122 864 599

                           122 864 599

                           112 264 599

                              Medja kull xahar

                           14 230 333

                           11 813 667

                           11 438 667

                           12 080 333

                           10 647 050

                           10 330 383

                           10 147 050

                           9 522 050

                           10 322 050

                           10 238 717

                           10 238 717

                           10 238 717

                           9 355 383

                              Medja

                              10 815 624

                              Sors: Il-Belt ta' Reykjavík

         2.3.   ŻVILUPPI RIĊENTI FIŻ-ŻONA TA' GUFUNES

               (15)

               Fil-bidu tal-2014, il-Kunsill tal-Belt ta' Reykjavík qabel li jistabbilixxi kumitat ta' tmexxija biex jippreżenta viżjoni għaż-żona ta' Gunfues (25). Il-kumitat ippropona kompetizzjoni miftuħa ta' ideat dwar l-ippjanar għall-futur taż-żona ta' Gufunes. F'Ġunju 2015, f'laqgħa tal-Kunsill tal-Belt ta' Reykjavík, sar qbil fuq li jiġi ppubblikat reklamar li jħabbar kompetizzjoni fejn il-partijiet interessati ġew imħeġġa jippreżentaw ideat dwar l-organizzazzjoni futura taż-żona ta' Gufunes (26). Il-Belt rċeviet erba' ideat wara r-reklamar. Waħda mis-sottomissjonijiet ġiet minn RVK Studios, kumpanija ta' produzzjoni tal-films, li esprimiet l-interess tagħha li tixtri parti mill-bini fiż-żona ta' Gufunes bl-objettiv li tiġi stabbilita industrija tal-films fiż-żona. Il-bini li RVK Studios esprimiet interess f'li tixtri huwa xi proprjetajiet antiki ta' Áburðarverksmiðjan li nkrew lil ÍG permezz tal-ftehimiet ta' kiri.

               (16)

               Il-Belt u RVK Studios sussegwentement kellhom żewġ aġenti indipendenti tal-proprjetà immobbli biex jivvalutaw il-parti taż-żona ta' Gufunes inkwistjoni (27). F'laqgħa tal-Kunsill tal-Belt li saret fit-18 ta' Novembru 2015, il-Kunsill qabel li jassenja lill-Uffiċċju tal-Ġestjoni tal-Proprjetà u tal-Ekonomija biex jinbdew negozjati mal-Istudios RVK fuq il-bażi tal-evalwazzjonijiet (28). Barra minn hekk, il-Kunsill assenja l-Uffiċċju biex jinbdew negozjati ma' ÍG dwar evakwazzjoni u rilokazzjoni possibbli skont id-dispożizzjonijiet tal-Ftehim Ġenerali ta' Kiri tal-2005.

               (17)

               Fid-19 ta' Mejju 2016, il-Kunsill tal-Belt ta' Reykjavík qabel li jidħol fi ftehim ma' RVK Studios għall-akkwist ta' ċerti proprjetajiet fiż-żona ta' Gufunes (29). Sussegwentement, il-Belt ħabbret li ÍG se ċċaqlaq l-operazzjonijiet tagħha f'żona industrijali ġdida tal-Belt f'Esjumelar (30). Fl-20 ta' Mejju 2016, is-Sindku ta' Reykjavík u l-Uffiċjal Kap Eżekuttiv (CEO) ta' ÍG iffirmaw ftehimiet dwar it-terminazzjoni tal-ftehimiet ta' kiri u r-rilokazzjoni ta' ÍG, u taw bidu għall-bini ġdid ta' ÍG f'Esjumelar. Fis-27 ta' Mejju 2016, il-Belt iffirmat ftehim ma' RVK Studios dwar il-bejgħ ta' xi proprjetajiet antiki ta' Áburðarverksmiðjan (31). Id-daqs tal-proprjetajiet mibjugħin lil RVK Studios huwa ta' 8 400 m2 u l-prezz tax-xiri kien ta' ISK 301 650 000. Il-Belt tat ukoll lil RVK Studios għażla għax-xiri ta' żona li qiegħda fil-Lvant tal-bini, b'total ta' 19 200 m2. L-Istudios RVK se jħallsu ISK 1 000 għal kull m2 fis-sena għall-għażla.

         3.   L-ILMENT

               (18)

               Skont min qed jilmenta, il-Belt tat għajnuna illegali mill-istat lil ÍG permezz tal-kiri tal-proprjetà u l-art fiż-żona ta' Gufunes bi prezzijiet li huma taħt ir-rati tas-suq. Fl-ilment tiegħu lill-Awtorità, min qed jilmenta jiddikjara li għalkemm huwa diffiċli biex jiġi identifikat l-ammont eżatt ta' għajnuna, il-prezz huwa b'mod ċar bil-bosta anqas mill-prezz tas-suq raġonevoli. Billi ÍG mhux qed tħallas prezz tas-suq normali, il-kumpanija qed tgawdi minn vantaġġ kompetittiv. Barra minn hekk, skont min qed jilmenta, l-art f'Gufunes hija ta' interess għal ħafna kumpaniji li jeħtieġu art spazjuża għall-operazzjonijiet tagħhom, pereżempju ċentri tat-trasport u kumpaniji għall-ħżin.

               (19)

               Min qed jilmenta nnota li l-prezz tal-kera ġie stabbilit għal ISK 2 miljun fil-Ftehim Ġenerali tal-Kiri tal-2005, b'żidiet annwali skont l-indiċi tal-prezzijiet għall-konsumatur (it-taxxa tal-proprjetà, li mhijiex imħallsa minn ÍG, iżda mis-sid tal-proprjetà, jiġifieri, il-Belt, tammonta għal 41 % tal-ammont ta' kera fis-sena). Barra minn hekk, ÍG għandha ċerti obbligazzjonijiet ta' manutenzjoni, li huma kkunsidrati bħala parti mill-prezz tal-kera, għalkemm l-ispejjeż approssimati ta' dawk l-obbligazzjonijiet mhux se jinstabu fil-ftehimiet. Barra minn hekk, il-ftehimiet tal-kiri ma jipprojbixxux lil ÍG milli tissulloka l-art lil terzi persuni. Min qed jilmenta jisħaq li ma hemm l-ebda evalwazzjoni fil-ftehimiet tal-kiri dwar id-dħul possibbli mill-partijiet li qed jissullokaw partijiet mill-proprjetà, u jekk dan huwiex affettwat mill-prezz tal-kera.

               (20)

               Min qed jilmenta jinnota wkoll li mhuwiex ċar x'inhu l-prezz għal kull metru kwadru u kif ġie ddeterminat il-prezz tal-kera. Skont min qed jilmenta, il-prezz tas-suq għall-kiri tal-proprjetà jinħtieġ li jkun bejn ISK 12 miljun u ISK 41 miljun kull xahar, ibbażat fuq metodoloġiji tal-ipprezzar differenti rikonoxxuti. Min qed jilmenta jsostni li l-kiri tal-proprjetà lil ÍG bi prezz li huwa bil-bosta anqas mill-valur tas-suq imur kontra r-regoli taż-ŻEE dwar l-għajnuna mill-Istat.

         4.   RAĠUNIJIET GĦALL-BIDU TAL-PROĊEDURA TA' INVESTIGAZZJONI FORMALI

               (21)

               Fid-Deċiżjoni Nru 261/15/COL, l-Awtorità vvalutat b'mod preliminari jekk il-ftehimiet konklużi bejn il-Belt u ÍG dwar il-kiri taż-żona ta' Gufunes jikkostitwixxux għajnuna mill-Istat fis-sens tal-Artikolu 61(1) tal-Ftehim dwar iż-ŻEE u, jekk iva, jekk l-għajnuna mill-Istat tistax tiġi kkunsidrata kompatibbli mal-funzjonament tal-Ftehim dwar iż-ŻEE.

               (22)

               Wara li vvalutat l-informazzjoni ppreżentata mill-awtoritajiet Iżlandiżi, l-Awtorità waslet għall-konklużjoni preliminari li ma jistax jiġi eskluż li l-ftehimiet bejn il-Belt u ÍG jikkostitwixxu għajnuna mill-Istat fis-sens tal-Artikolu 61(1) tal-Ftehim dwar iż-ŻEE. L-aspetti li ġejjin ġew identifikati fid-Deċiżjoni Nru 261/15/COL:

                           (i)

                           L-Istat, għall-fini tal-Artikolu 61(1) taż-ŻEE, ikopri lill-korpi kollha tal-amministrazzjoni tal-istat, mill-gvern ċentrali sal-livell ta' muniċipalità. Billi l-art u l-proprjetajiet mikrija lil ÍG kienu tal-Belt, kull skont fuq il-prezz tal-kera jkun jikkostitwixxi għalhekk trasferiment tar-riżorsi tal-istat.

                           (ii)

                           L-Awtorità esprimiet dubji dwar jekk il-Belt, meta daħlet fi ftehimiet ma' ÍG, aġixxietx bħala sid privat billi sab ruħu f'sitwazzjoni legali u fattwali komparabbli. Il-valutazzjoni preliminari tal-Awtorità kienet li ma jistax jiġi eskluż vantaġġ ekonomiku favur ÍG.

                           (iii)

                           Billi l-ebda kumpanija oħra ma kellha l-opportunità li tinnegozja mal-Belt għall-kiri tal-art u l-proprjetajiet, il-fehma preliminari tal-Awtorità kienet li l-miżuri dehru selettivi.

                           (iv)

                           Finalment, l-Awtorità nnutat li kull għajnuna mogħtija lil ÍG, fil-forma ta' kera skontata, fit-teorija tkun ippermettiet lill-kumpanija biex iżżid jew mill-inqas iżżomm l-attivitajiet tagħha bħala riżultat tal-għajnuna. Għalhekk, l-għajnuna kienet responsabbli biex tillimita l-opportunitajiet għall-impriżi stabbiliti f'Partijiet Kontraenti oħra, li setgħu riedu jikkompetu ma' ÍG fis-suq Iżlandiż tal-ġbir tal-iskart. Għalhekk, l-għajnuna kkaġunat tfixkil fil-kompetizzjoni u affettwat il-kummerċ fiż-ŻEE.

               (23)

               Skont l-Awtorità, kien hemm bżonn ta' aktar evidenza biex jiġi ddeterminat jekk it-termini tal-ftehimiet ta' kiri jistgħux jitqiesu bħala kompatibbli mal-funzjonament tal-Ftehim dwar iż-ŻEE.

               (24)

               Għaldaqstant, l-Awtorità kellha dubji dwar jekk il-ftehimiet tal-kiri bejn il-Belt u ÍG ikkostitwewx għajnuna mill-istat, u jekk iva, jekk dawn jistgħux jinstabu bħala kompatibbli mal-funzjonament tal-Ftehim dwar iż-ŻEE skont l-Artikolu 61(3)(c) tiegħu.

         5.   KUMMENTI MILL-BELT GĦAD-DEĊIŻJONI TAL-FTUĦ

               (25)

               Skont il-Belt, il-ftehimiet ma' ÍG ma jinvolvux l-għajnuna mill-istat fis-sens tal-Artikolu 61(1) tal-Ftehim dwar iż-ŻEE, billi ÍG ma rċevietx vantaġġ.

               (26)

               Skont il-Belt, il-ftehimiet bid-data tat-22 ta' Frar 2005 u l-14 ta' Ottubru 2005 saru fuq bażi ta' kundizzjonijiet normali tas-suq, billi l-ħlas tal-kera kien ibbażat fuq il-ħlas tal-kera ddeterminat wara proċess miftuħ ta' reklamar lejn it-tmiem tas-sena 2003 u kien f'konformità mal-analiżijiet/stimi mwettqa mill-esperti tal-Belt

               (27)

               Il-Belt tirrifjuta li l-metodoloġiji li ppreżenta min qed jilmenta huma xierqa biex jiġi ddeterminat il-prezz tal-kera tas-suq. Minflok, il-Belt tqabbel il-kera ta' proprjetà oħra, jiġifieri, il-fabbrika antika tas-siment tal-Istat f'Sævarhöfði 31, li tinsab f'żona industrijali simili għal Gufunes.

               (28)

               Fl-2014, il-Belt xtrat il-proprjetà Sævarhöfði 31. Fl-2013, l-Akkwist Pubbliku Ċentrali (Ríkiskaup), f'isem l-Istat Iżlandiż, irreklama l-proprjetà għall-kiri. Meta l-Belt xtrat il-proprjetà, hija wegħdet li taċċetta l-ogħla offerta skont ir-reklamar. L-Akkwist Pubbliku Ċentrali rċieva erba' offerti, l-ogħla ISK 420 000 għal kull xahar, mingħajr ebda servizz speċjali jew obbligazzjoni stabbiliti għall-kerrej. L-evalwazzjoni tal-proprjetà tal-proprjetà f'Sævarhöfði 31 hija ta' ISK 293 028 000. Għalhekk, l-ogħla offerta tal-kiri bħala perċentwal tal-evalwazzjoni tal-proprjetà huwa ta' 0,147 %. B'paragun, il-prezz tal-kera skont il-Ftehim Ġenerali tal-Kiri tal-2005 ma' ÍG huwa ta' 0,320 % tal-evalwazzjoni tal-proprjetà ta' Gufunes. Il-Belt tenfasizza li l-prezz tal-kera ta' Sævarhöfði 31 instab wara proċedura miftuħa tar-reklamar u jirrifletti b'mod ġust il-valur tas-suq taż-żoni industrijali fil-Belt skont kundizzjonijiet normali tas-suq. Dan il-paragun juri li l-prezz tal-kera mħallas minn ÍG bl-ebda mod ma jista' jitqies anqas mill-valur tas-suq taż-żoni industrijali fil-Belt, speċjalment jekk wieħed iżomm f'moħħu li l-prezz tal-kera għal Sævarhöfði 31 ma kkunsidrax il-fatturi li affettwaw il-prezz tal-kera għaż-żona ta' Gufunes.

               (29)

               Skont il-Belt, il-fatt li partijiet oħra wara kienu interessati fiż-żona, huwa ta' ftit rilevanza meta tiġi vvalutata d-domanda għaż-żona fiż-żmien meta ġie konkluż il-Ftehim Ġenerali tal-Kiri tal-2005, jiġifieri f'Ottubru 2005. F'dak iż-żmien ma kienx ikkunsidrat realistiku li ż-żona tiġi offruta għal skopijiet ta' kiri. ÍG ħallset l-ispejjeż kollha għat-tindif taż-żona u biex il-bini jkun f'kundizzjonijiet xierqa. Barra minn hekk, partijiet oħra ma wrewx interess meta fl-2003 iż-żona ġiet reklamata għall-kiri. Għalhekk jeħtieġ jiġi preżunt li l-imgħax ta' inadempjenza huwa relatat mal-kundizzjoni taż-żona wara li ÍG ħadet f'idejha l-ġestjoni taż-żona.

               (30)

               Skont il-Belt, l-ogħla prezz mhuwiex biss l-uniku fattur li l-Awtorità jinħtieġ li tqis meta jiġi applikat it-test tal-operatur fl-ekonomija tas-suq. Minflok, il-mistoqsija rilevanti hija jekk l-operatur fl-ekonomija tas-suq ikunx daħal fi tranżazzjoni inkwistjoni taħt l-istess termini (32). Barra minn hekk, il-paragun bejn l-aġir ta' investituri pubbliċi u privati jrid isir b'referenza għall-attitudni li investitur privat kien ikollu fiż-żmien tat-tranżazzjoni inkwistjoni, wara li dak iż-żmien ikun ikkunsidra l-informazzjoni disponibbli u l-iżviluppi prevedibbli.

               (31)

               Meta l-ftehimiet ġew konklużi bejn il-Belt u ÍG, il-kundizzjonijiet tas-suq ma kinux normali billi ma nstabx suq attiv għall-proprjetà industrijali ta' dan it-tip u f'dik il-kundizzjoni. Għalhekk, skont il-Belt, il-kundizzjonijiet normali tas-suq iridu jiġu vvalutati mill-perspettiva oġġettiva u verifikabbli li eżistiet f'dak iż-żmien. B'referenza għal dak li ntqal hawn fuq, il-Belt tqis li din l-informazzjoni tinstab fid-dokumenti li Reykjavik ippreżentat f'dan il-każ. Barra minn hekk, jekk wieħed jista' juri l-kundizzjonijiet normali tas-suq għaż-żoni industrijali ta' dan it-tip, l-eżempju tal-prezz tal-kera miksub fis-sena 2014 għal dik li kienet fabbrika tas-siment tal-Istat f'Sævarhöfði 31 juri l-valur tas-suq għaż-żoni industrijali bħal Gufunes.

               (32)

               Skont il-Belt, l-obbligazzjonijiet imposti fuq ÍG mill-ftehimiet tal-kiri ma jistgħux jitqabblu mal-obbligizzjonijiet ikkontestati fil-każ ta' Haslemoen Leir
                   (33). L-obbligazzjoni tat-tnaqqis fil-prezz li ġie kkontestat f'dak il-każ kien jikkonċerna telf possibbli għal Haslemoen AS li ma jkunx jista' jikri ċertu bini. Madankollu, l-obbligazzjonijiet imposti fuq ÍG ikkonċernaw ix-xogħol ta' manutenzjoni u t-titjib fuq il-proprjetà, twaqqigħ, il-pajpijiet ta' rikonnessjoni għall-elettriku, ilma u sħana u bini ieħor fiż-żona. L-ispejjeż ta' dawn l-obbligazzjonijiet ġew stmati mill-analisti esperti tal-Belt abbażi tar-riżultati ta' offerti riċenti għal proġetti simili. Minkejja n-nuqqas ta' dokumentazzjoni li tappoġġa l-impatt ekonomiku preċiż tas-servizzi fdati lil ÍG u l-inċertezza tat-tqassim f'żoni, l-Awtorità għandha taċċetta li dawn l-obbligazzjonijiet kellhom l-effett li jnaqqsu l-prezz tal-kera. Skont il-Belt, ma jkunx raġonevoli li jiġi skartat l-impatt tal-obbligazzjonijiet, speċjalment minħabba li l-ispejjeż attwali li ÍG ħallset minħabba l-obbligazzjonijiet huma f'konformità mal-istima.

               (33)

               Skont il-Belt, hija aġixxiet bħala operatur tal-ekonomija tas-suq u qieset il-konsiderazzjonijiet tat-tqassim f'żoni meta kkonkludiet il-ftehimiet ta' kera ma' ÍG. Il-Belt inkludiet klawżoli ta' terminazzjoni onerużi u qosra ħafna biex tkun tista' titnaddaf iż-żona fi żmien qasir, jekk u meta l-Istat qabel li jibda l-bini tal-awtostrada ta' Sundabarut. SR kienet familjari ħafna mal-proprjetajiet u ż-żona, u kienet f'pożizzjoni tajba biex tagħmel valutazzjoni oġġettiva dwar jekk il-kundizzjoni taż-żona kinitx xierqa biżżejjed biex tkun tista' tinkera fis-suq. Investitur privat dejjem joqgħod attent għall-pjanijiet ta' tqassim f'żoni meta jkunu qed jittieħdu deċiżjonijiet dwar l-użu tal-plot u l-propertajiet.

               (34)

               Fid-dawl tal-kunsiderazzjonijiet ta' hawn fuq, il-Belt issostni li l-ftehimiet tal-kera ma' ÍG jikkonformaw mat-test tal-operatur fl-ekonomija tas-suq.

         6.   IL-KUMMENTI MINN ÍG

               (35)

               Skont ÍG, id-daqs kbir tal-art huwa ta' benefiċċju limitat ħafna għalihom bħala kerrejja u jagħmel l-obbligazzjonijiet tal-manutenzjoni u s-superviżjoni aktar iebsin u għaljin. Barra minn hekk, għalkemm il-bini huwa voluminuż f'metri kwadri dan huwa f'kundizzjoni ħażina ħafna. ÍG tenfasizza li l-bini nxtara biex jitwaqqa'. Kienet ippjanata demolizzjoni totali u kien previst li se jkun hemm żona residenzjali u awtostrada fil-post. Għalhekk, kwalunkwe kalkolu bbażat fuq metri kwadri jew id-daqs tal-art huwa irrilevanti għall-finijiet biex jiġi ddeterminat il-valur tal-kera tas-suq taż-żona.

               (36)

               Fl-2003, SR użat iż-żona u l-bini f'Gufunes biex tipprovdi ħażna għal bosta individwi u kumpaniji li ġew ordnati minn SR biex jevakwaw żoni oħra fil-Belt. Mil-lat loġistiku, dan l-arranġament malajr sar problematiku għal SR, u għalhekk SR offriet lil ÍG biex tikri ż-żona kollha bil-għan li ż-żona titnaddaf. Fil-bidu, ÍG ma aċċettatx li tieħu f'idejha l-kompitu billi ż-żona ppreżentat diversi problemi, bħal kerrejja diffiċli u ġbir ta' tifrik ta' karozzi u skart industrijali.

               (37)

               Għal dawn l-aħħar 10 snin ÍG nefqet ISK 16,5 miljun fuq medja kull xahar fil-manutenzjoni u spejjeż oħra li normalment kellhom jiġġarrbu mill-kerrej. Dawn l-ispejjeż jinħtieġ li jiġu kkunsidrati meta jiġi vvalutat il-valur tas-suq tal-kiri.

               (38)

               Skont ÍG, il-kundizzjonijiet tal-bini fiż-żona ta' Gufunes huma gravi, minkejja r-riżorsi li ntefqu fuq ir-rinovazzjonijiet. Kważi kull bini jnixxi u l-maġġoranza tas-soqfa tal-bini fihom ħsara u ma jintużawx. Barra minn hekk, kważi t-twieqi kollha minbarra fil-bini tal-uffiċċju huma bi ħsara u ma jintużawx, ħafna sulari tal-bini huma f'kundizzjonijiet ta' periklu u hemm toqob f'xi postijiet u t-taraġ li ma jissodisfawx il-kundizzjonijiet regolatorji. Barra minn hekk, il-maġġoranza ta' bini ma għandhomx ilma, tojlits u elettriku li ma jikkonformax mal-miżuri regolatorji.

               (39)

               Barra minn hekk, ÍG għal ħafna mill-perjodu ta' kera ħabbtet wiċċha mal-fatt li l-Belt setgħet titlob lura l-art fuq avviż qasir. Il-provvediment ta' terminazzjoni qasira ta' 18-il xahar u l-obbligu li parti mill-art tintradd lura fuq talba b'avviż ta' 12-il xahar biss, kien nuqqas fl-operat ta' negozju bħar-rimi tal-iskart, li jinvolvi makkinarju u tagħmir tqil.

               (40)

               Skont ÍG, l-imgħax ta' inadempjenza ta' min qed jilmenta illimita t-tifsira fil-valutazzjoni tad-domanda għaż-żona meta l-Ftehim Ġenerali tal-Kiri tal-2005 ġie konkluż. Is-sitwazzjoni fl-2005 kienet tali li f'dak iż-żmien ma kienx meqjus realistiku li wieħed joffri ż-żona għal skopijiet ta' kiri. Minn dak iż-żmien, ÍG nefqet riżorsi konsiderevoli biex tirristawra, tnaddaf u żżomm iż-żona. Għalhekk għandu jiġi preżunt li l-imgħax ta' inadempjenza huwa relatat mal-kundizzjoni taż-żona wara li ÍG ħadet f'idejha l-ġestjoni taż-żona.

               (41)

               Finalment, ÍG ippreżentat valutazzjoni tal-kiri indipendenti, datata l-15 ta' Ottubru 2015, minn Reykjavík Fasteignasala (34). Il-valutazzjoni tal-kiri tipprovdi stima tal-valur tal-Ftehim Ġenerali tal-Kiri tal-2005 f'Ottubru 2005 fuq il-bażi tal-valur u l-kundizzjoni tal-proprjetajiet individwali. Il-konklużjoni tal-istimatur hija li l-valur tal-kiri totali fix-xahar tal-proprjetajiet u ż-żona huwa ta' ISK 1 870 000.

         II.   VALUTAZZONI

   1.   IL-PREŻENZA TA' GĦAJNUNA MILL-ISTAT

               (42)

               L-Artikolu 61(1) tal-Ftehim dwar iż-ŻEE huwa kif ġej:
               “Sakemm ma jkunx stipulat mod ieħor f'dan il-Ftehim, kull għajnuna mogħtija mill-Istati Membri tal-KE, l-Istati tal-EFTA jew permezz ta' riżorsi tal-Istat fi kwalunkwe forma li twassal biex ixxekkel jew thedded li xxekkel il-kompetizzjoni billi tiffavorixxi ċerti impriżi jew il-produzzjoni ta' ċerti prodotti, safejn tolqot il-kummerċ bejn il-Partijiet Kontraenti, tkun inkompatibbli mal-funzjonament ta' dan il-Ftehim.”

               (43)

               Dan jimplika li miżura tikkostitwixxi għajnuna mill-Istat skont it-tifsira tal-Artikolu 61(1) tal-Ftehim dwar iż-ŻEE jekk il-kundizzjonijiet li ġejjin ikunu ssodisfati kumulattivament: il-miżura: (i) tingħata mill-Istat jew permezz ta' riżorsi tal-istat; (ii) tagħti vantaġġ ekonomiku selettiv lill-benefiċjarju; (iii) tista' taffettwa l-kummerċ bejn il-Partijiet Kontraenti u responsabbli li toħloq distorsjoni tal-kompetizzjoni.

         1.1.   EBDA VANTAĠĠ
   1.1.1.   Ġenerali

               (44)

               F'dan li ġej, l-Awtorità tistabbilixxi r-raġunament tagħha għaliex waslet għall-konklużjoni li l-ftehimiet tal-kiri ma jipprovdux lil ÍG b'vantaġġ fit-tifsira tal-Artikolu 61(1) tal-Ftehim dwar iż-ŻEE.

               (45)

               Vantaġġ, fit-tifsira tal-Artikolu 61(1) tal-Ftehim dwar iż-ŻEE, huwa kull benefiċċju ekonomiku li impriża ma kinitx tikseb taħt kundizzjonijiet normali tas-suq, jiġifieri fin-nuqqas ta' intervent mill-Istat, u b'hekk titqiegħed f'pożizzjoni iżjed favorevoli mill-kompetituri tagħha (35). Jekk it-tranżazzjoni tkun saret skont termini favorevoli, fis-sens li ÍG kienet qiegħda tħallas il-kiri taħt il-prezz tas-suq, il-kumpanija tkun qed tirċievi vantaġġ fis-sens tar-regoli dwar l-għajnuna mill-Istat.

               (46)

               Biex tiġi eżaminata din il-kwistjoni, l-Awtorità tapplika t-test tal-“operatur tal-ekonomija tas-suq” (“MEO”) fejn l-imġiba tal-istati jew tal-awtoritajiet pubbliċi meta jbigħu jew jikru assi hija mqabbla ma' dik tal-operaturi ekonomiċi privati (36).

               (47)

               L-għan tat-test MEO huwa li jiġi vvalutat jekk l-Istat tax vantaġġ lil impriża billi ma aġixxiex bħala operatur privat tal-ekonomija tas-suq fir-rigward ta' ċerta tranżazzjoni, pereżempju, il-bejgħ jew il-kiri ta' assi (37). L-awtorità pubblika ma għandhiex tqis l-objettivi tal-politika pubblika u minflok għandha tiffoka fuq l-għan uniku li tikseb rata ta' redditu jew profitt tas-suq fuq l-investimenti tagħha u prezz tas-suq għall-bejgħ jew il-kiri tal-assi (38). Madankollu, l-Awtorità tinnota li din il-valutazzjoni normalment trid tqis kwalunkwe dritt jew obbligazzjoni speċjali marbuta mal-assi kkonċernat, b'mod partikolari dawk li jistgħu jaffettwaw il-prezz tas-suq.

               (48)

               Konformità mal-kundizzjonijiet tas-suq, u jekk il-prezz miftiehem fi tranżazzjoni jikkorrispondix għall-prezz tas-suq, tista' tiġi stabbilita permezz ta' ċerti prokuri. L-organizzazzjoni ta' proċedura ta' preżentazzjoni ta' offerti miftuħa, trasparenti u mhux kundizzjonali hija ġeneralment mezz xieraq kif jiġi żgurat li l-bejgħ jew il-kiri tal-assi mill-awtoritajiet nazzjonali jkunu konsistenti mat-test MEO tal-bejjiegħ privat u li jitħallas valur tas-suq ġust għall-prodotti u s-servizzi inkwistjoni. Madankollu, dan ma jfissirx awtomatikament li n-nuqqas ta' proċedura ta' preżentazzjoni ta' offerti xierqa jew difett possibbli fi proċedura bħal din jiġġustifika preżunzjoni tal-għajnuna mill-Istat. L-Awtorità tista' tiddependi wkoll fuq prokuri oħra, inklużi valutazzjonijiet esperti.

         1.1.2.   In-nuqqas ta' proċedura kompetittiva

               (49)

               Fid-dawl tal-kunsiderazzjoni ta' hawn fuq, l-Awtorità l-ewwel trid teżamina jekk il-Belt organizzatx proċedura tal-offerti, adatta u xierqa biex jiġi stabbilit prezz tas-suq (39). Madankollu, f'dan il-każ ġie kkonfermat li ma nbdiet l-ebda sejħa għall-offerti pubblika rigward iż-żona inkwistjoni. Barra minn hekk, ma saritx valutazzjoni indipendenti bil-quddiem tal-Ftehim Ġenerali tal-Kiri tal-2005.

               (50)

               Madankollu, il-Belt enfasizzat li l-bosta ftehimiet ta' kiri eżistenti fiż-żona, li ġew konklużi wara reklamar miftuħ fil-midja Iżlandiża fl-2003, ġew ikkunsidrati meta ġie ddeterminat il-kiri fil-Ftehim Ġenerali tal-Kiri tal-2005 ma' ÍG. Madankollu, l-Awtorità tqis li dan ir-reklamar sempliċiment kien sejħa għal interess u ma jikkostitwixxix proċedura ta' offerti miftuħa u kompetittiva. Barra minn hekk, dan ma jirrigwardax iż-żona fl-intier tagħha, offruta għall-kiri lil kerrej wieħed, iżda pjuttost proprjetajiet individwali f'dik iż-żona.

               (51)

               Għalhekk l-Awtorità tikkonkludi li din il-proċedura ta' reklamar ma tissodisfax ir-rekwiżiti tat-test MEO. Għaldaqstant, din il-proċedura ma tistax tipprovdi prokura kredibbli għall-istabbiliment tal-prezz tas-suq għad-dritt ta' kirja inkwistjoni.

         1.1.3.   Evalwazzjoni esperta tal-valur tal-kera

               (52)

               Kif ġie ddikjarat hawn fuq, in-nuqqas ta' proċess ta' sejħa għall-offerti suffiċjenti ma jeskludix il-possibbiltà li l-Awtorità tapplika t-test MEO. Madankollu, l-Awtorità jeħtieġ li teżamina s-sustanza tat-tranżazzjoni inkwistjoni, u b'mod partikolari tqabbel il-prezz miftiehem mal-prezz tas-suq. Għal dan l-iskop, l-Awtorità normalment tirreferi għal studju ta' valwazzjoni esperta indipendenti bħala indikatur għall-prezz tas-suq. Idealment tali studju għandu jitħejja fiż-żmien tat-tranżazzjoni. Madankollu, l-Awtorità tista' tiddependi wkoll fuq studju ta' evalwazzjoni ex post fil-valutazzjoni tagħha (40).

               (53)

               Il-Belt iddikjarat li hemm bosta kwistjonijiet li jaffettwaw il-prezz tal-kera tas-suq għaż-żona ta' Gufunes. L-ewwel nett, il-bini u l-installazzjonijiet kienu fi stat ħażin, xi kerrejja ma kinux qed iħallsu l-kera u kien hemm akkumulazzjoni ta' ruttam li kellu bżonn jitnaddaf. It-tieni nett, kien hemm inċertezza kbira fuq il-pjanijiet ta' tqassimf'żoni għaż-żona ta' Gufunes. L-attività industrijali qed tirtira fiż-żona skont Pjanijiet Muniċipali preċedenti u attwali u għaldaqstant il-Belt ma tistax tikkonkludi ftehim ta' kiri fuq perjodu twil għall-proprjetà. It-tielet, ÍG għandha l-obbligu li tirritorna l-parti tal-art fuq talba b'avviż ta' 12-il xahar u l-perjodu ta' avviż għaż-żona kollha, inkluż il-bini, kien wieħed qasir ta' 18-il xahar.

               (54)

               Kif ġie nnutat qabel, il-Belt kellha żewġ aġenti indipendenti ta' proprjetà immobbli jivvalutaw il-valur tal-proprjetajiet u d-drittijiet tal-kirja meta dawn wettqu n-negozjati tagħhom ma' RVK Studios għall-bejgħ tal-bini fiż-żona ta' Gufunes. Għalkemm dawn il-valutazzjonijiet indipendenti ma jikkonċernawx direttament il-prezz tal-kera tas-suq għall-proprjetajiet, huma jikkonfermaw l-istat ħażin tal-proprjetajiet u l-valur tas-suq tagħhom. Iż-żewġ stimaturi indipendenti jenfasizzaw li l-bini jnixxi, huwa iżolat b'mod insuffiċjenti, fih skart industrijali konsiderevoli miż-żmien meta l-art kienet okkupata minn kumpanija tal-fertilizzant, u ġeneralment fi stat delapidat. Barra minn hekk, uħud mill-bini fihom l-asbestos, u ieħor jeħtieġ li jitwaqqa'.

               (55)

               Kif innutat preċedentement, il-Belt ipprovdiet ukoll paragun ma' proprjetà industrijali simili li tinsab f'Sævarhöfði 31. Il-proprjetà ġiet reklamata għall-kiri mill-Akkwist Pubbliku Ċentrali u ġiet aċċettata l-ogħla fost erba' offerti, li tiswa ISK 420 000 kull xahar. Dan il-ftehim ta' kiri ma inkludiex xi servizzi jew obbligazzjonijiet speċjali li għandhom jitwettqu mill-kerrej. L-ogħla offerta ta' kiri bħala perċentwal tal-evalwazzjoni tal-proprjetà kien ta' 0,147 % filwaqt li l-prezz tal-kiri skont il-Ftehim Ġenerali tal-Kiri tal-2005 ma' ÍG kien ta' 0,320 % tal-evalwazzjoni tal-proprjetà taż-żona ta' Gufunes.

               (56)

               Barra minn hekk, 101 Reykjavík Fasteignasala għamlet evalwazzjoni indipendenti tal-Ftehim Ġenerali ta' Kiri tal-2005 (41). L-evalwazzjon hija bid-data tal-15 ta' Ottubru 2015. Din hija bbażata fuq il-valur u l-istat tal-proprjetajiet individwali, li ġew ivvalutati u skrutinizzati individwalment. L-evalwazzjoni tħares lejn il-kundizzjonijiet tal-proprjetajiet u ż-żona fiż-żmien meta fl-2005 ġie konkluż il-Ftehim Ġenerali tal-Kiri kif ukoll il-kundizzjonijiet tas-suq prevalenti ta' dak iż-żmien. Il-konklużjoni tal-istimatur hija li l-valur tal-kera totali fix-xahar tal-proprjetajiet kien ta' ISK 1 870 000 f'Ottubru 2005. Madankollu, skont il-Ftehim Ġenerali tal-Kiri tal-2005, il-ħlas tal-kera fix-xahar għal ÍG kien ta' ISK 2 000 000, filwaqt li jiġi kkalkolat mill-ġdid kull xahar skont l-indiċi tal-prezzijiet għall-konsumatur (42). Il-ħlas imħallas fix-xahar minn ÍG għalhekk huwa ogħla mill-prezz tal-kera tas-suq skont l-evalwazzjoni tal-esperti.

               (57)

               Wara li kkunsidrat dak kollu li ntqal hawn fuq, l-Awtorità tqis li l-Ftehim Ġenerali tal-Kiri tall-2005 ma ddaħħalx taħt il-prezz tas-suq.

               (58)

               Finalment, l-Awtorità tinnota li la l-paragun mal-proprjetà li tinsab f'Sævarhöfði 31 u lanqas il-valutazzjoni ppreparata minn 101 Reykjavík Fasteignasala ma jqisu l-obbligazzjonijiet speċjali li hemm fil-ftehimiet tal-kiri, b'mod partikolari l-perjodu qasir ta' avviż (li issa ġie evokat) u l-bosta obbligazzjonijiet ta' manutenzjoni. L-impatt finanzjarju ta' dawn l-obbligazzjonijiet fuq il-prezz tal-kera huma diffiċli biex jiġu kwantifiki. Madankollu, b'mod inerenti huma jiffavorixxu l-Belt b'detriment għal ÍG, filwaqt li jikkonsolidaw aktar il-konklużjoni tal-Awtorità li l-Ftehim Ġenerali tal-Kiri tal-2005 ġie konkluż fuq termini tas-suq.

               (59)

               Fid-dawl ta' dak li ntqal hawn fuq, l-Awtorità tikkonkludi li ÍG ma rċeviet ebda vantaġġ ekonomiku mill-ftehimiet tal-kiri.

         2.   KONKLUŻJONI

               (60)

               Fuq il-bażi tal-valutazzjoni ta' hawn fuq, l-Awtorità tqis li l-ftehimiet tal-kiri konklużi bejn il-Belt u ÍG dwar il-kiri taż-żona ta' Gufunes ma jinvolvux għajnuna mill-Istat fis-sens tal-Artikolu 61(1) tal-Ftehim dwar iż-ŻEE.

         ADOTTA DIN ID-DEĊIŻJONI
   Artikolu 1
   Il-ftehimiet tal-kiri konklużi bejn il-Belt ta' Reykjavík u Íslenska Gámafélagið dwar il-kiri taż-żona ta' Gufunes ma jikkostitwixxux għajnuna mill-Istat fis-sens tal-Artikolu 61(1) tal-Ftehim dwar iż-ŻEE. L-investigazzjoni formali hija hawnhekk magħluqa.
   Artikolu 2
   Din id-Deċiżjoni hija indirizzata lill-Iżlanda.
   Artikolu 3
   L-unika verżjoni awtentika ta' din id-Deċiżjoni hija dik bil-lingwa Ingliża.

      Magħmul fi Brussell, is-26 ta' April 2017.

            Għall-Awtorità tas-Sorveljanza tal-EFTA

         Sven Erik SVEDMAN

            President

         Frank J. BÜCHEL

            Membru tal-Kulleġġ

      (1)  Id-Deċiżjoni Nru 261/15/COL biex tinbeda l-proċedura ta' investigazzjoni formali fl-għajnuna potenzjali mill-istat mogħtija permezz tal-kiri ta' art u proprjetà fiż-żona ta' Gufunes, ippubblikata fil-ĠU C 316, 24.9.2015, p. 22, u fis-Suppliment taż-ŻEE Nru 57, 24.9.2015, p. 21.

      (2)  Id-Dokument Nru 704341-704343.

      (3)  Id-Dokument Nru 774957.

      (4)  Id-Deċiżjoni Nru 261/15/COL biex tinbeda l-proċedura ta' investigazzjoni formali fl-għajnuna potenzjali mill-istat mogħtija permezz tal-kiri ta' art u proprjetà fiż-żona ta' Gufunes, ippubblikata fil-ĠU C 316, 24.9.2015, p. 22, u fis-Suppliment taż-ŻEE Nru 57, 24.9.2015, p. 21.

      (5)  Id-Dokument Nru 778453.

      (6)  Id-Dokument Nru 781877.

      (7)  Id-Dokument Nru 781927.

      (8)  Id-Dokument Nru 786716.

      (9)  Id-Dokument Nru 805588.

      (10)  Id-Dokument Nru 806264.

      (11)  Id-Dokument Nru 831665.

      (12)  Jinsab online fuq; http://skipulagssja.skipbygg.is/skipulagssja/. Ara wkoll http://reykjavik.is/sites/default/files/adalskipulag/08_grafarvogur.pdf.

      (13)  Ibid.

      (14)  Id-Dokument Nru 716986, paġna 17

      (15)  Id-Dokumenti Nru 716985 u 742948.

      (16)  Id-Dokument Nru 716986, paġna 21.

      (17)  Ara d-Dokument Nru 716985.

      (18)  Id-Dokument Nru 716986, paġna 25.

      (19)  Id-Dokument Nru 716986, paġna 29.

      (20)  Id-Dokument Nru 716986, paġna 31.

      (21)  Id-Dokument Nru 716986, paġna 33.

      (22)  Id-Dokument Nru 716985.

      (23)  Id-Dokument Nru 742948.

      (24)  Iċ-ċifri kollha huma f'ISK.

      (25)  Id-Dokument Nru 716985.

      (26)  It-tħabbira tinsab fuq: http://www.hugmyndasamkeppni.is/samkeppnir/gufunes-framtidharskipulag.

      (27)  Id-Dokument Nru 786718.

      (28)  Il-Minuti tal-laqgħa tal-Kunsill tal-Belt jinsabu fuq: http://reykjavik.is/fundargerd/fundur-nr-5386.

      (29)  Il-Minuti tal-laqgħa tal-Kunsill tal-Belt jinsabu fuq: http://reykjavik.is/fundargerd/fundur-nr-5407.

      (30)  It-tħabbira tinsab fuq: http://reykjavik.is/frettir/islenska-gamafelagid-flytur-esjumela

      (31)  It-tħabbira tinsab fuq: http://reykjavik.is/frettir/gengid-fra-kaupum-rvk-studios-fasteignum-undir-kvikmyndaver

      (32)  Sentenza f'Westdeutsche Landesbank Girozentrale v Commission, T-228/99 u T-233/99, EU:T.2003:57.

      (33)  Ara d-Deċiżjoni Nru 90/12/COL tal-Awtorità tal-15 ta' Marzu 2012 dwar il-bejgħ ta' ċertu bini fl-Inner Camp f'Haslemoen Lei, tinsab fuq: http://www.eftasurv.int/media/decisions/90-12-COL.pdf, paragrafu 81.

      (34)  Id-Dokument Nru 778453.

      (35)  Sentenza f'SFEI u Oħrajn, C-39/94, ECLI:EU:C:1996:285, punt 60, u s-sentenza fi Spanja vs Il-Kummissjoni, C-342/96, ECLI:EU:C:1999:210, punt 41.

      (36)  Għall-applikazzjoni tat-test MEO, ara l-Kawża E-12/11 Asker Brygge [2012] EFTA Ct. p. 536 u s-sentenza fil-Kawża Land Burgenland u Oħrajn vs Il-Kummissjoni, C-214/12 P, C-215/12 P u C-223/12 P, EU:C:2013:682. Dawn il-kawżi jikkonċernaw il-bejgħ ta' dritt ta' proprjetà b'mod definittiv fl-art. Madankollu, huma jipprovdu wkoll gwida għall-bejgħ ta' drittijiet oħrajn fl-art, inkluż id-dritt ta' lokazzjoni fil-kawża preżenti.

      (37)  Ara l-Linji Gwida tal-Awtorità dwar il-kunċett tal-għajnuna mill-Istat kif imsemmi fl-Artikolu 61(1) tal-Ftehim dwar iż-ŻEE, paragrafu 133. Jinsab fuq: http://www.eftasurv.int/media/esa-docs/physical/EFTA-Surveillance-Auhtority-Guidelines-on-the-notion-of-State-aid.pdf.

      (38)  Sentenza fil-Kawża Land Burgenland u Oħrajn vs Il-Kummissjoni, C-214/12 P, C-215/12 P u C-223/12 P, EU:C:2013:682.

      (39)  Id-Deċiżjoni Nru 61/16/COL tal-Awtorità ta' Sorveljanza tal-EFTA biex tingħalaq l-investigazzjoni formali f'għajnuna potenzjali permezz tal-kiri ta' fibrottika preċedentement imħaddma f'isem in-NATO, li sa issa għadha ma ġietx ippubblikata, tinsab online fuq: http://www.eftasurv.int/media/esa-docs/physical/061-16-COL.pdf, paragrafu 80.

      (40)  Il-Kawża E-12/11 Asker Brygge [2012] EFTA Ct. p. 536, punt 81 u d-Deċiżjoni Nru 61/16/COL tal-Awtorità ta' Sorveljanza tal-EFTA biex tingħalaq l-investigazzjoni formali f'għajnuna potenzjali permezz tal-kiri tal-fibrottika preċedentement imħaddma f'isem in-NATO, li s'issa għadha ma ġietx ippubblikata, paragrafu 88.

      (41)  Id-Dokument Nru 778453.

      (42)  Id-Dokument Nru 716986, paġna 25.


title: 2014/948/UE: Deċiżjoni tal-Kunsill tal- 15 ta' Diċembru 2014 dwar l-iffirmar, f'isem l-Unjoni Ewropea, u l-applikazzjoni provviżorja tal-Protokoll bejn l-Unjoni Ewropea u r-Repubblika tal-Kap Verde li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija fis-settur tas-Sajd bejn il-Komunità Ewropea u r-Repubblika tal-Kap Verde

text:
               24.12.2014

               MT

               Il-Ġurnal Uffiċjali tal-Unjoni Ewropea

               L 369/1

         DEĊIŻJONI TAL-KUNSILL
   tal-15 ta' Diċembru 2014
   dwar l-iffirmar, f'isem l-Unjoni Ewropea, u l-applikazzjoni provviżorja tal-Protokoll bejn l-Unjoni Ewropea u r-Repubblika tal-Kap Verde li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija fis-settur tas-Sajd bejn il-Komunità Ewropea u r-Repubblika tal-Kap Verde

      (2014/948/UE)

   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43, flimkien mal-Artikolu 218(5) tiegħu,
   Wara li kkunsidra l-proposta tal-Kummissjoni Ewropea,
   Billi:

               (1)

               Fid-19 ta' Diċembru 2006, il-Kunsill approva billi adotta r-Regolament (KE) Nru 2027/2006 (1), il-konklużjoni tal-Ftehim ta' Sħubija fis-settur tas-sajd bejn il-Komunità Ewropea u r-Repubblika ta' Kap Verde (minn hawn 'il quddiem “il-Ftehim”).

               (2)

               Il-Protokoll maqbul bejn l-Unjoni Ewropea u r-Repubblika tal-Kap Verde li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija bejn iż-żewġ partijiet (2) skada fil-31 ta' Awwissu 2014.

               (3)

               Il-Kunsill awtorizza lill-Kummissjoni tinnegozja mar-Repubblika tal-Kap Verde protokoll ġdid (minn hawn 'il quddiem “il-Protokoll”) li jagħti opportunitajiet ta' sajd lill-bastimenti tal-Unjoni fiż-żona tas-sajd li fiha r-Repubblika tal-Kap Verde teżerċita s-sovranità u l-ġurisdizzjoni tagħha fis-settur tas-sajd.

               (4)

               Wara li saru n-negozjati, il-Protokoll ġie inizjalat fit-28 ta' Awwissu 2014.

               (5)

               Sabiex jiġi żgurat li l-bastimenti tal-Unjoni jkunu jistgħu jkomplu l-attivitajiet tas-sajd tagħhom, lil-Protokoll il-ġdid għandu jiġi applikat b'mod provviżorju mid-data tal-iffirmar tiegħu, kif previst fl-Artikolu 15 tiegħu.

               (6)

               Il-Protokoll għandu jiġu ffirmat u applikat b'mod provviżorju, sa ma jitlestew il-proċeduri meħtieġa għall-konklużjoni tiegħu,

         ADOTTA DIN ID-DEĊIŻJONI:
   Artikolu 1
   L-iffirmar tal-Protokoll bejn l-Unjoni Ewropea u r-Repubblika tal-Kap Verde li jistabbilixxi l-opportunitajiet tas-sajd u l-kontribuzzjoni finanzjarja previsti mill-Ftehim ta' Sħubija dwar is-Sajd bejn il-Komunità Ewropea u r-Repubblika tal-Kap Verde huwa awtorizzat, soġġett għall-konklużjoni tal-Protokoll imsemmi.
   It-test tal-Protokoll jinsab mehmuż ma' din id-Deċiżjoni.
   Artikolu 2
   Il-President tal-Kunsill għandu jaħtar il-persuna jew persuni bis-setgħa tal-firma tal-Protokoll, f'isem l-Unjoni.
   Artikolu 3
   Skont l-Artikolu 15 tiegħu, il-Protokoll għandu japplika b'mod provviżorju mid-data tal-iffirmar tiegħu sa ma jitlestew il-proċeduri meħtieġa għall-konklużjoni tiegħu.
   Artikolu 4
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, il-15 ta' Diċembru 2014.

            Għall-Kunsill

            Il-President

         M. MARTINA

      (1)  Ir-Regolament tal-Kunsill (KE) Nru 2027/2006 tad-19 ta' Diċembru 2006 dwar il-konklużjoni tal-Ftehim ta' Sħubija fis-settur tas-sajd bejn il-Komunità Ewropea u r-Repubblika ta' Kap Verde (ĠU L 414, 30.12.2006, p. 1).

      (2)  ĠU L 181, 9.7.2011, p. 2.